b'\n_START_ARTICLE_\nEydie Gorm\xc3\xa9\n_START_PARAGRAPH_\nEdith Gormezano, taiteilijanimelt\xc3\xa4\xc3\xa4n Eydie Gorm\xc3\xa9 (16. elokuuta 1928 \xe2\x80\x93 10. elokuuta 2013) oli yhdysvaltalainen laulaja. H\xc3\xa4n esiintyi ja levytti miehens\xc3\xa4 Steve Lawrencen kanssa 1950-luvulta l\xc3\xa4htien._NEWLINE_Gorm\xc3\xa9 syntyi New Yorkin Bronxissa sefardijuutalaisille siirtolaisvanhemmille. Is\xc3\xa4 oli l\xc3\xa4ht\xc3\xb6isin Sisiliasta ja \xc3\xa4iti Turkista. Gorm\xc3\xa9 oli laulaja Neil Sedakan serkku. _NEWLINE_Gorm\xc3\xa9 ja Lawrence tekiv\xc3\xa4t l\xc3\xa4pimurtonsa Steve Allenin The Tonight Show\xe2\x80\x99ssa. Pari meni naimisiin 29. joulukuuta 1957 ja sai Songwriters Hall of Famen palkinnon vuonna 1995. Gorm\xc3\xa9 on Grammy-palkittu, ja h\xc3\xa4nell\xc3\xa4 on t\xc3\xa4hti Hollywood Walk of Famella.  _NEWLINE_Gorm\xc3\xa9 saavutti suosiota my\xc3\xb6s duon ulkopuolella; "Blame It on the Bossa Nova" (1963) nousi Yhdysvaltain listoilla seitsem\xc3\xa4nneksi. Seuraavina vuosina h\xc3\xa4n teki kolme levy\xc3\xa4 meksikolaisen Los Panchos-yhtyeen kanssa saavuttaen suuren suosion latinalaisen musiikin yst\xc3\xa4vien joukossa._NEWLINE_Gorm\xc3\xa9 ja Lawrence saivat kaksi poikaa, Davidin ja Michaelin, joista viimeksi mainittu menehtyi syd\xc3\xa4nvikansa seurauksena 23-vuotiaana.'